કોઈ મોટા યુદ્ધક્ષેત્ર જેવા વિશાળ મેદાનમાં વિખરાઈને પડેલા સામાનની પેલે પારથી કુતરાના ભસવાના આક્રમક અવાજો આવી રહ્યા હતા. એસએસના ત્રણ માણસો ફૂટપાથ પર લાંબી ડગ ભરતાં અચાનક જ જોસેફાઇન્સ્કા સ્ટ્રીટમાં આવી ચડ્યા! તેમાંના એક માણસને પોલીસના બે મોટા કૂતરા આગળ-આગળ ખેંચી રહ્યા હતા. અચાનક જ બંને કુતરા જોસેફાઇન્સ્કા સ્ટ્રીટના ૪૧ નંબરના મકાનની અંદર પોલીસને ખેંચી ગયા. અન્ય બે સૈનિકો બહાર ફૂટપાથ પર તેમની રાહ જોતાં ઊભા રહ્યા. પોલદેકનું ધ્યાન મહદઅંશે કુતરા તરફ જ હતું. કુતરા ડાલ્મેશ્યન અને જર્મન શેફર્ડની સંકરજાતીના લાગતા હતા. ફેફરબર્ગ ક્રેકોવને હજુ પણ બહુ સીધું-સાદું શહેર જ માનતો હતો. આ કુતરાં તો બહારથી જ અથવા કોઈ બીજી આધુનિક વસાહતમાંથી લાવવામાં આવ્યા હોય એવું તેને લાગ્યું! સડક પર વેરવિખેર પડેલા સામાનની વચ્ચે લોખંડના દરવાજા પાછળ છેલ્લા એક કલાકથી સંતાઈને બેઠેલો ફેફરબર્ગ હજુ આ ક્ષણ સુધી તો આ શહેર પ્રત્યે આભારવશ હતો! મનોમન એમ જ વિચારતો હતો કે આ તો કંઈ જ નથી! ખરેખર તો… આનાથી પણ વધારે અત્યંત ભયાનક પરિસ્થિતિ તો બીજે જ ક્યાંક, અન્ય કોઈક ખરાબ સ્થળે જ પ્રવર્તતી હશે! પરંતુ એ પછીની અડધી જ મિનિટમાં તેના મનમાંથી એ છેલ્લો વિચારો ભૂંસાઈ ગયો. એ ક્ષણે તેની સામે જે બની ગયું, એ ક્રેકોવમાં તેણે જોયેલી સૌથી ખરાબ ઘટના હતી! દરવાજાની ફાંટમાંથી એણે જોયેલી એ ઘટનાએ એ ક્ષણે જ પૂરવાર કરી આપ્યું, કે પોલિશ લોકોમાં જો ખરેખર કોઈ શેતાન હોય, તો જૂની માન્યતા પ્રમાણે તાર્નોવ, ચેકોસ્લોવેકિયા, લ્વોવ કે વૉરસોમાં નહીં, પરંતુ જોસેફાઇન્સ્કા સ્ટ્રીટથી માત્ર એકસોને વીસ કદમ દૂર અહીં જ એ શેતાન વસતો હતો! ૪૧ નંબરના મકાનમાંથી એક સ્ત્રી અને તેનું બાળક ચીસો નાખતાં બહાર આવ્યાં. તેની પાછળ-પાછળ બહાર ધસી આવેલા કુતરાના મોમાં એ સ્ત્રીના ફ્રોકના ટૂકડાની સાથે-સાથે તેના સાથળમાંથી ખેંચી લીધેલો માંસનો એક લોચો પણ હતો! કુતરાનું ધ્યાન રાખી રહેલા એસએસના સૈનિકે પેલા બાળકને પોતાના હાથમાં ઊંચકી લીધું, અને સામેની દિવાલ સાથે જોરથી અફળાવ્યું! તેના ‘ધડામ’ અવાજે ફેફરબર્ગને આંખો મીંચી દેવા મજબૂર કરી દીધો! બંધ આંખે ગોળી છૂટવાનો એક અવાજ તેને સંભળાયો, જેણે પેલી સ્ત્રીના ચિસોભર્યા વિરોધને પણ સાવ શાંત કરી દીધો.